*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*1. számú előterjesztés*

Bátaszék Város Önkormányzata Képviselő-testületének Alsónána, Alsónyék, Sárpilis, Várdomb Község Önkormányzata Képviselő-testületeivel, 2025. január 29-én

 15.30 órakor megtartandó **EGYÜTTES** ülésére

*A Bátaszéki Közös Önkormányzati Hivatal köztisztviselői 2025. évi illetményalapjának megállapításáról szóló önkormányzati rendelet elfogadása*

|  |
| --- |
| **Előterjesztő:** dr. Bozsolik Róbert polgármester Berta Levente László polgármester Molnár István János polgármester Figler János polgármester dr. Tóth Korinna polgármester**Készítette:** dr. Firle-Paksi Anna aljegyző**Törvényességi ellenőrzést végezte:** Takaróné dr. Mihó Beatrix  mb. hatósági irodavezető**Tárgyalja:**Pénzügyi és Gazdasági Bizottság 2025.01.28. |

**Tisztelt Képviselő- testület!**

A Bátaszéki Közös Önkormányzati Hivatalt (továbbiakban: Közös Hivatal) fenntartó települések 2020. évben a Hivatal köztisztviselői illetményalapját 50.000,- Ft összegben határozták meg, valamint az érettségi végzettségű köztisztviselők részére az alapilletményük 20 (húsz) %-ának megfelelő mértékű havi illetménykiegészítést állapítottak meg. 2024. évben a Hivatal köztisztviselői illetményalapját 50.000,- Ft összegben határozták meg valamint az érettségi végzettségű köztisztviselők részére az alapilletményük 20 (húsz) %-ának megfelelő mértékű, a felsőfokú végzettségű köztisztviselők részére az alapilletményük 30 (harminc) %-ának megfelelő mértékű havi illetménykiegészítést állapítottak meg.

Az alábbi jogszabályi rendelkezésekre kell figyelemmel lenni:

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. § (3) és (4) bekezdése alapján a helyi önkormányzat rendeletben illetménykiegészítést állapíthat meg egységesen valamennyi érettségi végzettségű köztisztviselőnek, amelynek mértéke legfeljebb 20%, valamint valamennyi felsőfokú iskolai végzettségű köztisztviselőnek, amelynek mértéke legfeljebb 30%.

Magyarország 2025. évi központi költségvetéséről szóló 2024. évi XC. törvény
64. § (1) bekezdése szerint a Kttv. 132. §-a szerinti illetményalap 2025. évben 38 650 forint.

Ugyanezen szakasz (5) bekezdése értelmében a helyi önkormányzat képviselő-testülete rendeletben a 2025. évben - az önkormányzat saját forrásai terhére - a helyi önkormányzat képviselő-testületének a polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában – a Kttv.-ben foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot.

A kötelező legkisebb munkabér (minimálbér) és a garantált bérminimum megállapításáról szóló 394/2024. (XII. 12.) Korm. rendelet 2. § (2) bekezdése szerint 2025. évben a garantált bérminimum összege bruttó 348.800 Ft.

A Kttv. 1. melléklete határozza meg a besorolási osztály szerinti szorzószámokat, melyek 2011. óta nem kerültek módosításra. Ezen szorzószámok a felsőfokú iskolai végzettségű dolgozók esetén is alacsonyak, ám középfokú végzettségű dolgozók esetén rendkívül alacsonyak. Jelenleg 17 fő középfokú végzettségű dolgozót foglalkoztatunk, közülük 13 fő esetén nevezett szorzószám 3 alatti. Esetükben a bér 2025. évben pótlékokkal együtt sem érné el a garantált bérminimumot.

A felsőfokú iskolai végzettségű dolgozók 30 %-os illetménykiegészítésének megállapítása a személyi illetményes dolgozók számának csökkentését szolgálja. (Számos alkalommal a felsőfokú iskolai végzettségű dolgozók esetében sem éri el a Kttv.-ben meghatározott szorzószámok szerint számított bérük a garantált bérminimum összegét.)

Az inflációkövető béremelésre ez évben nem igazán látunk esélyt az önkormányzatok bizonytalan gazdasági helyzetére tekintettel, azonban a bérek reálérték csökkenésének lassítása érdekében szeretnénk a KÖH 2025. évi költségvetésénél részletezett elvek szerint megállapított béreket biztostani a köztisztviselők számára az állomány megtartása érdekében.

Mindezek alapján kérjük az előterjesztés mellékletét képező rendelet-tervezetek elfogadásával a Közös Önkormányzati Hivatal köztisztviselői 2025. évi illetményalapjának, valamint a középfokú és a felsőfokú végzettséggel rendelkező köztisztviselők illetménykiegészítésének a korábbi évhez hasonló megállapítását annak érdekében, hogy a szükséges intézkedéseket - a munkaügyi okmányok elkészítésével – határidőben megtehessük.

***HATÁSVIZSGÁLAT***

**a Bátaszéki Közös Önkormányzati Hivatal köztisztviselői 2025. évi illetményalapjának és illetménykiegészítésének megállapításáról szóló rendelet-tervezethez**

**Társadalmi hatása:** nincs

**Gazdasági hatása:** nincs

**Költségvetési hatása:** forrása a Közös Hivatal költségvetése

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** a végrehajtás feltételei a Közös Önkormányzati Hivatal 2025. évi költségvetésének elfogadásával adottak

**Véleményeztetés:** Pénzügyi és Gazdasági Bizottság

Minden rendelet általános és részletes indokolás az egyes beterjesztett rendelet tervezetek mögött érhető el.

**Kérjük a T. Képviselő-testületeteket, jelen előterjesztés mellékletét képező rendelet-tervezetek elfogadására.**